钦定古今图书集成/明伦汇编/官常典/第646卷 > 王涣 任峻 > 曹摅
## 钦定古今图书集成/明伦汇编/官常典/第646卷 > 王涣 任峻 > 曹摅

按《晋书良吏传》：“摅字颜远，谯国谯人也。调补临淄令。
县有寡妇，养姑甚谨，姑以其年少，劝令改适。妇守节
不移，姑愍之，密自杀。亲党告妇杀姑，官为考鞫，寡妇
不胜苦楚，乃自诬狱当决，适值摅到，摅知其有冤，更
加辩究，具得情实，时称其明。狱有死囚，岁夕摅行狱，
愍之曰：‘卿等不幸致此，非所如何！新岁人情所重，岂
不欲暂见家邪’？”众囚皆涕泣曰：“若得暂归，死无恨也！”
摅悉开狱出之，克日令还。掾吏固争，咸谓不可。摅曰：
“此虽小人，义不见负，自为诸君任之。”至日，相率而还并无违者，一县叹服，号曰圣君。入为尚书郎，转洛阳
令，仁惠明断，百姓怀之。时天大雨雪，宫门夜失行马，
群官检察，莫知所在。摅使收门士，众官咸谓不然，摅
曰：“宫掖禁严，非外人所敢盗，必是门士以燎寒耳。”诘
之，果服。以病去官。